Predkladacia správa

Slovenská republika sa stala zmluvnou stranou Dohovoru OSN o právach dieťaťa (ďalej ako „dohovor“) v dôsledku sukcesie dňa 28. mája 1993 s účinnosťou od 1. januára 1993. Na základe ustanovenia článku 44 dohovoru vyplýva pre Slovenskú republiku povinnosť predkladať prostredníctvom generálneho tajomníka OSN správy o opatreniach prijatých na uvedenie práv uznaných v dohovore do života a o pokroku dosiahnutom pri používaní týchto práv. 

Východiskovú správu Slovenskej republiky k dohovoru prerokoval Výbor OSN pre práva dieťaťa (ďalej ako „výbor“) na 25. zasadnutí Výboru v Ženeve dňa 3. októbra 2000 a  po jej prerokovaní schválil Záverečné odporúčania Výboru OSN pre práva dieťaťa (ďalej ako „záverečné odporúčania“). Správu o prerokovaní východiskovej správy SR k dohovoru a záverečných odporúčaniach výboru schválila vláda SR uznesením č. 431 zo 16. mája 2001. 

	Slovenská republika ako zmluvná strana dohovoru predkladá na základe článku 44 dohovoru Druhú periodickú správu k Dohovoru OSN o právach dieťaťa (ďalej ako „správa“). Správa obsahuje informácie o legislatívnych, súdnych, administratívnych a iných opatreniach, ktoré boli prijaté s cieľom uvedenia ustanovení dohovoru do života, ako aj o pokroku, ktorý sa v tomto smere dosiahol. Správu predkladá Slovenská republika za obdobie rokov 2001 – 2005. 

	Predkladaný materiál vypracovalo Ministerstvo zahraničných vecí SR a Ministerstvo práce, sociálnych vecí a rodiny SR v spolupráci s vecne príslušnými rezortmi na základe Všeobecných usmernení OSN týkajúcich sa formy a obsahu periodických správ predkladaných zmluvnými stranami podľa článku 44, odsek 1 (b) dohovoru (CRC/C/58/Rev.1), v súlade so všeobecnými odporúčaniami výboru a s konkrétnymi odporúčaniami, ktoré vyplývajú zo záverečných odporúčaní výboru. Na príprave správy sa okrem jednotlivých rezortov podieľalo i Slovenské národné stredisko pre ľudské práva a Úrad splnomocnenkyne vlády SR pre rómske komunity. Pozitívnou skutočnosťou bolo zapojenie štyroch mimovládnych organizácií do prípravy správy: Slovenský výbor pre UNICEF, Slovenská humanitná rada, Občianske združenie Návrat a Centrum pre rovnosť príležitostí.

	Správa obsahuje informácie o všetkých relevantných legislatívnych zmenách a aktivitách, ktoré sa v hodnotenom období v oblasti práv dieťaťa realizovali. Podrobne informuje o opatreniach a konkrétnych krokoch vlády, orgánov štátnej správy, samosprávy  ako aj o aktivitách mimovládnych organizácií so zámerom posilniť ochranu práv dieťaťa v Slovenskej republike. V texte správy sú obsiahnuté i odpovede na záverečné odporúčania výboru. 

Predkladaný materiál reflektuje významné reformné zmeny, ktoré sa v období rokov 2001 – 2005 uskutočnili  v Slovenskej republike vo väčšine oblastí života spoločnosti. Tieto sa následne premietli aj do prijatia legislatívnych úprav najmä v oblasti vzdelávania, sociálneho zabezpečenia, zdravotnej starostlivosti, rodinného práva, trestného práva, prístupu k informáciám a verejnej správy.

V zmysle procedurálnych pravidiel výboru bude Slovenská republika informovaná o termíne konania zasadnutia výboru, na ktorom bude správa posudzovaná. S cieľom znížiť objem doteraz neprerokovaných správ ostatných štátov, výbor dostal mandát uplatňovať zatiaľ dočasné opatrenie prerokúvania správ v dvoch komorách. Z uvedeného dôvodu možno preto predpokladať, že správa Slovenskej republiky bude posudzovaná už v roku 2007. 

Materiál bol predmetom medzirezortného pripomienkového konania, jeho vyhodnotenie je súčasťou materiálu. Predkladaný materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.